Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με τη θέσπιση υποχρέωσης για τις αρμόδιες αρχές των κρατών μελών να προβαίνουν σε συστηματική σφράγιση των ταξιδιωτικών εγγράφων των υπηκόων τρίτων χωρών κατά τη διέλευση των εξωτερικών συνόρων των κρατών μελών και την τροποποίηση για το σκοπό αυτό της σύμβασης εφαρμογής της συμφωνίας του Σένγκεν και του κοινού εγχειριδίου

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΕΙΣΑΓΩΓΗ

Το κεκτημένο του Σένγκεν, το οποίο ενσωματώθηκε στο πλαίσιο της Ευρωπαϊκής Ένωσης περιέχει κανόνες στον τομέα της εισόδου, της διαμονής βραχείας διαρκείας και της κυκλοφορίας των υπηκόων τρίτων χωρών, και ιδίως στα άρθρα 5, 20 και 23 της σύμβασης εφαρμογής της συμφωνίας του Σένγκεν. Από τις διατάξεις αυτές απορρέει ότι ο υπήκοος μιας τρίτης χώρας, ο οποίος εισήλθε νομίμως στο έδαφος των κρατών μελών και για όσο χρονικό διάστημα πληροί τους σχετικούς όρους, διαθέτει ένα δικαίωμα διαμονής στο εσωτερικό του χώρου Σένγκεν μέγιστης διάρκειας τριών μηνών εντός περιόδου έξι μηνών που υπολογίζεται από την ημερομηνία της πρώτης εισόδου. Εξάλλου, προβλέπεται ότι ο υπήκοος μιας τρίτης χώρας που δεν πληροί πλέον τους όρους της διαμονής αυτής οφείλει να αποχωρήσει πάραυτα από το έδαφος των κρατών μελών. Από το σύνολο των διατάξεων αυτών απορρέει ότι συντρέχει λόγος να υπάρξει έλεγχος των ημερομηνιών κατά τις οποίες ο υπήκοος μιας τρίτης χώρας διήλθε τα εξωτερικά σύνορα των κρατών μελών, ώστε να υπολογισθεί η συνολική διάρκεια της διαμονής και να μπορεί να επαληθευθεί εάν η κατάστασή του είναι νόμιμη σε σχέση με τον όρο αυτό.

Το κοινό εγχειρίδιο προβλέπει στο σημείο 2.1. του μέρους ΙΙ την επίθεση σφραγίδων, όπου θα περιλαμβάνεται ιδίως η ημερομηνία και η ένδειξη του σχετικού συνοριακού σημείου διέλευσης, επί των ταξιδιωτικών εγγράφων των υπηκόων τρίτων χωρών που τους επιτρέπουν τη διέλευση των εξωτερικών συνόρων. Από την ανάγνωση των διατάξεων αυτών απορρέει ότι τα ταξιδιωτικά έγγραφα όλων των υπηκόων τρίτων χωρών, πλην ορισμένων εξαιρετικών περιπτώσεων που αναφέρονται ρητά, πρέπει να σφραγίζονται κατά την είσοδο στο χώρο Σένγκεν και αυτό ανεξαρτήτως του αν τα πρόσωπα αυτά υπόκεινται στην υποχρέωση θεώρησης ή απαλλάσσονται της υποχρέωσης αυτής. Αντίθετα, οι ίδιες αυτές διατάξεις είναι λιγότερο δεσμευτικές όσον αφορά την υποχρέωση σφράγισης των ταξιδιωτικών εγγράφων κατά την έξοδο. Πράγματι, μόνο το σημείο 2.1.2. αναφέρεται στην επίθεση σφραγίδων εξόδου και αποκλειστικά στην περίπτωση εγγράφων που περιέχουν θεώρηση για πολλαπλές εισόδους, συνδυαζόμενη με έναν περιορισμό της συνολικής διάρκειας της παραμονής.

Εξάλλου, το σημείο 1.3.5. του μέρους ΙΙ του εγχειριδίου, βάσει του άρθρου 6 ε) της σύμβασης, προβλέπει τη δυνατότητα απλοποίησης των ελέγχων στα χερσαία σύνορα λόγω των ειδικών συνθηκών που ειδικότερα συνδέονται με την ένταση της κυκλοφοριακής κίνησης. Στις περιστάσεις αυτές, συνιστάται στους αρμοδίους υπαλλήλους να δίνουν προτεραιότητα στους ελέγχους της κυκλοφορίας κατά την είσοδο έναντι του ελέγχου κατά την έξοδο.

2. ΓΙΑΤΙ ΜΙΑ ΝΕΑ ΝΟΜΟΘΕΤΙΚΗ ΠΡΟΤΑΣΗ ΚΑΙ ΜΕ ΠΟΙΟ ΠΕΡΙΕΧΟΜΕΝΟ ;

Η ασάφεια των διατάξεων του κεκτημένου του Σένγκεν σχετικά με το θέμα αυτό οδήγησε σε αποκλίνουσες διαδικασίες στα κράτη μέλη. Πράγματι, διαπιστώθηκε κατά τη διάρκεια των επισκέψεων αξιολόγησης Σένγκεν και κατά τη διάρκεια των συζητήσεων στο πλαίσιο των ομάδων και των αρμοδίων υπηρεσιών του Συμβουλίου, ότι σε πολυάριθμες περιπτώσεις υπήκοοι τρίτων χωρών εισέρχονται νομίμως στο χώρο Σένγκεν χωρίς να σφραγισθεί το ταξιδιωτικό τους έγγραφο με σφραγίδα εισόδου κατά τη διέλευση του εξωτερικού συνόρου. Αυτό ισχύει για παράδειγμα:

- όταν σε ορισμένους αερολιμένες συγκεκριμένες εθνικότητες απαλλάσσονται της σφράγισης, λόγω του χαμηλού κινδύνου παράνομης μετανάστευσης που παρουσιάζουν οι εθνικότητες αυτές.

-όταν σε ορισμένα εξωτερικά χερσαία σύνορα, για να αποφευχθούν οι μεγάλες ουρές αναμονής, γίνονται τακτικά απλοποιήσεις των ελέγχων.

- όταν οι έλεγχοι γίνονται από κινητές ομάδες που επιβιβάζονται σε τρένα και δεν έχουν τη δυνατότητα να ελέγξουν τα έγγραφα όλων των ταξιδιωτών.

Επειδή η περιγραφείσα κατάσταση αποτελεί πηγή δυσχερειών στον έλεγχο της τήρησης του όρου σχετικά με τη διάρκεια της βραχείας διαμονής των υπηκόων τρίτων χωρών που βρίσκονται στο έδαφος κρατών μελών, φαίνεται απαραίτητο αφενός να διασαφηνισθούν οι υπάρχοντες κανόνες στον τομέα της σφράγισης των ταξιδιωτικών εγγράφων και αφετέρου να καθορισθούν οι όροι σύμφωνα με τους οποίους η απουσία σφραγίδας εισόδου στα ταξιδιωτικά έγγραφα υπηκόων τρίτων χωρών μπορεί να συνεπάγεται παράνομη διαμονή.

Στο πλαίσιο της εναρμόνισης και της ενίσχυσης των ελέγχων στα εξωτερικά σύνορα καθώς και της καταπολέμησης της παράνομης μετανάστευσης, το Συμβούλιο "Δικαιοσύνη και Εσωτερικές Υποθέσεις" της 19ης Δεκεμβρίου 2002 ενέκρινε συμπεράσματα σχετικά με την συστηματική εφαρμογή της σφράγισης των ταξιδιωτικών εγγράφων των αλλοδαπών κατά τη διάρκεια των ελέγχων που πραγματοποιούνται στα σημεία διέλευσης των εξωτερικών συνόρων. Για το σκοπό αυτό καλείται η Επιτροπή να προβληματιστεί όσον αφορά τις προτάσεις που θα μπορούσαν να εναρμονίσουν τις πρακτικές σχετικά με την επίθεση σφραγίδων στα ταξιδιωτικά έγγραφα, καθώς επίσης και στο πλαίσιο της προοπτικής της διεύρυνσης και να εξετάσει τις συνέπειες που απορρέουν από την απουσία σφραγίδων εισόδου στα ταξιδιωτικά έγγραφα, περιλαμβανομένου του θέματος της τεκμαιρόμενης παράνομης διαμονής.

Ανταποκρινόμενη στην πρόσκληση αυτή, η Επιτροπή πρότεινε στο Συμβούλιο "Δικαιοσύνη και Εσωτερικές Υποθέσεις" της 27ης και 28ης Φεβρουαρίου 2003, ένα σύνολο συγκεκριμένων μέτρων που θα εκδίδονταν σταδιακά κατά τρόπο ώστε να ληφθούν υπόψη οι ενδεχόμενες πρακτικές δυσχέρειες προσαρμογής εκ μέρους των εθνικών υπηρεσιών. Μεταξύ των μέτρων αυτών, που τα κράτη μέλη δεσμεύτηκαν να τηρήσουν στο σύνολό τους, η Επιτροπή ανέφερε ότι θα έπρεπε να καθοριστούν μέσω κοινοτικού κανονισμού οι υποχρεώσεις των κρατών μελών στον τομέα της σφράγισης ταξιδιωτικών εγγράφων των υπηκόων τρίτων χωρών, κατά τη διέλευση των εξωτερικών συνόρων, από της 1ης Μαΐου 2004 και της θέσπισης των συνεπειών της απουσίας σφραγίδας εισόδου στα έγγραφα αυτά.

Παράλληλα, η ενίσχυση της ασφάλειας των ενιαίων σφραγίδων εισόδου και εξόδου που θα χρησιμοποιούνται από τα κράτη μέλη στα σημεία διέλευσης των εξωτερικών συνόρων, που απορρέει από τα συμπεράσματα του Συμβουλίου "Δικαιοσύνη και Εσωτερικές Υποθέσεις" της 5ης και 6ης Ιουνίου 2003, αποτελεί μέτρο που εγγυάται τον έλεγχο της αυθεντικότητας των σφραγίδων επί των ταξιδιωτικών εγγράφων των υπηκόων τρίτων χωρών και τους προσδίδει το τεκμήριο νόμιμης εισόδου στο κοινοτικό έδαφος.

Η παρούσα πρωτοβουλία προτίθεται να υλοποιήσει την υποχρέωση σφράγισης για τα κράτη μέλη, σε μια στιγμή όπου πληρούνται οι προϋποθέσεις για την υπέρβαση των πρακτικών δυσχερειών που αναφέρονται παραπάνω, λόγω του γεγονότος ότι εγκρίθηκαν ήδη ή θα εγκριθούν βραχυπρόθεσμα διάφορα μέτρα στον τομέα της διαχείρισης των εξωτερικών συνόρων, τα οποία δύνανται να αποτελέσουν μέσα που θα επιτρέπουν μια καλύτερη ροή στον έλεγχο των ταξιδιωτών. Έτσι, για παράδειγμα, οι διατάξεις που υποχρεώνουν τα κράτη μέλη να προβλέπουν χωριστούς διαδρόμους στα σύνορα, με κατάλληλη σήμανση, σε συνάρτηση με το είδος του ελέγχου στο οποίο υπόκεινται κατ' αρχήν οι ταξιδιώτες, λόγω της εθνικότητάς τους και τους κανόνες στον τομέα της τοπικής διασυνοριακής κυκλοφορίας, θα καταστήσουν ευκολότερη την εφαρμογή μιας υποχρέωσης σφράγισης των ταξιδιωτικών εγγράφων. Εξάλλου, από της 1ης Μαΐου 2004, ιδίως η αναλογία των υπηκόων τρίτων χωρών που θα διέρχονται τα χερσαία σύνορα θα μειωθεί αισθητά, λόγω της προσχώρησης των νέων κρατών μελών των οποίων οι υπήκοοι θα καταστούν πολίτες της Ευρωπαϊκής Ένωσης. ´Ετσι θα υπάρχουν λιγότερα ταξιδιωτικά έγγραφα προς σφράγιση στα σύνορα αυτά.

Η πρωτοβουλία αυτή, που αποτελεί συνέχεια των κατευθυντήριων γραμμών που λήφθηκαν από το Συμβούλιο υποβλήθηκε πριν από την ανασύνταξη του κοινού εγχειριδίου λόγω της σημασίας του και λόγω του χρονοδιαγράμματος των νέων προσχωρήσεων. Πράγματι, η ανασύνταξη του κοινού εγχειριδίου αποτελεί ένα σύνθετο έργο που απαιτεί προπαρασκευαστικές εργασίες και διαπραγματεύσεις, η διάρκεια των οποίων είναι ακόμη δύσκολο να προβλεφθεί. Η χωριστή εξέταση των ζητημάτων αυτών δεν προδικάζει τη μεγάλη τους συμπληρωματικότητα ούτε την αναγκαιότητα να ληφθούν υπόψη κατά τη στιγμή της έκδοσης οποιουδήποτε νέου κειμένου.

Η προτεραιότητα που δίνεται στον κανονισμό αυτό αιτιολογείται επίσης λόγω του γεγονότος ότι ορισμένα κράτη μέλη υφίστανται ήδη τις συνέπειες απουσίας σφραγίδας εισόδου στα ταξιδιωτικά έγγραφα των υπηκόων τρίτων χωρών τους οποίους συνοδεύουν πίσω στα σύνορα.

Η υποχρέωση συστηματικής σφράγισης που προβλέπεται στον παρόντα κανονισμό δεν αποτελεί σε καμία περίπτωση μια νέα προϋπόθεση εισόδου, βραχείας διαμονής ή κυκλοφορίας για τους υπηκόους τρίτων χωρών στο έδαφος των κρατών μελών. Αντίθετα, στοχεύει να ενισχύσει τα μέσα τα οποία διαθέτουν τα κράτη μέλη για τον έλεγχο της επαλήθευσης της μόνης προϋπόθεσης σχετικά με τη διάρκεια της βραχείας διαμονής. Η εφαρμογή της θα απαιτήσει μη αμελητέες προσπάθειες στον τομέα των υπηρεσιών υλικοτεχνικής υποστήριξης εκ μέρους των κρατών μελών, πράγμα που αιτιολογεί ότι η υποχρέωση συστηματικής σφράγισης δεν καθορίζεται τώρα παρά στο πλαίσιο των ελέγχων εισόδου. Πάντως, στη συνέχεια θα μπορεί, σε συνάρτηση με την εκτίμηση των επιπτώσεων του κανονισμού αυτού, να εξετασθεί η δυνατότητα πρόβλεψης της ίδιας υποχρέωσης για τους ελέγχους εξόδου.

Η τήρηση αυτής της υποχρέωσης σφράγισης και οι συνέπειες από την απουσία σφραγίδας στα ταξιδιωτικά έγγραφα των υπηκόων τρίτων χωρών όσον αφορά την εκτίμηση της νομιμότητας της διαμονής τους επιβάλλουν αναθεώρηση των προϋποθέσεων κάτω από τις οποίες μπορούν να εκδοθούν μέτρα απλοποίησης στους ελέγχους των προσώπων στα εξωτερικά σύνορα. Τα μέτρα αυτά δεν θα μπορούν πλέον να ληφθούν παρά λόγω εξαιρετικών και απρόβλεπτων περιστάσεων που θα απαιτούν μια άμεση δράση εκ μέρους των αρμοδίων αρχών. Το ενδιαφερόμενο κράτος μέλος θα πρέπει να ενημερώνει σχετικά το Συμβούλιο και την Επιτροπή το συντομότερο δυνατό. Η κοινοποίηση αυτή θα χρησιμεύει στην επαλήθευση της ακρίβειας της ενδεχόμενης δήλωσης του προσώπου το οποίο, ερωτώμενο για ποιους λόγους το ταξιδιωτικό του έγγραφο δεν φέρει σφραγίδα, πιστοποιεί ότι διήλθε τα σύνορα σε μια στιγμή όπου είχε εφαρμοστεί ένα μέτρο απλοποίησης. Σε κάθε περίπτωση, οι υπήκοοι τρίτων χωρών, πρέπει να προειδοποιούνται για τους κινδύνους που ενδέχεται να έχουν στο να αιτιολογήσουν εκ των υστέρων τη νομιμότητα της διάρκειας της διαμονής τους στο έδαφος των κρατών μελών, εάν το ταξιδιωτικό τους έγγραφο δεν φέρει σφραγίδα εισόδου όπου να αναφέρεται η ημερομηνία άφιξής τους στο έδαφος των κρατών μελών. Θα πρέπει επίσης να μπορούν να ζητούν ρητά και να επιτυγχάνουν τη σφράγιση των ταξιδιωτικών τους εγγράφων, ακόμη και στην περίπτωση εφαρμογής ενός μέτρου απλοποίησης στους ελέγχους στα εξωτερικά σύνορα.

3. ΝΟΜΙΚΗ ΒΑΣΗ

Στην απόφασή του (1999/436/ΕΚ) της 20ής Μαΐου 1999 για τον καθορισμό, δυνάμει των οικείων διατάξεων της συνθήκης για την ίδρυση της Ευρωπαϊκής Κοινότητας και της συνθήκης για την Ευρωπαϊκή Ένωση, της νομικής βάσης για κάθε διάταξη ή απόφαση που συνιστά το κεκτημένο του Σένγκεν, το Συμβούλιο προσδιόρισε το άρθρο 62, σημείο 2, εδάφιο α) της συνθήκης ΕΚ ως την κατάλληλη νομική βάση στις συνθήκες για τις διατάξεις που εμπίπτουν στο κεφάλαιο "Διέλευση των εξωτερικών συνόρων".

Ο παρών κανονισμός αποτελεί ανάπτυξη του κεκτημένου του Σένγκεν στον τομέα των προϋποθέσεων εισόδου, βραχείας διαμονής και κυκλοφορίας των υπηκόων τρίτων χωρών που προβλέπονται στο κεφάλαιο αυτό.

Λαμβανομένων υπόψη των στοιχείων που προηγούνται, συντρέχει λόγος να οριστεί και πάλι το άρθρο 62, σημείο 2, εδάφιο α) της συνθήκης ΕΚ ως νομική βάση του εν λόγω κανονισμού.

4. ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

Το άρθρο 5 της συνθήκης ΕΚ προβλέπει ότι: "Η δράση της Κοινότητας δεν υπερβαίνει τα αναγκαία όρια για την επίτευξη των στόχων της παρούσας συνθήκης". Η μορφή της κοινοτικής δράσης πρέπει να είναι η απλούστερη δυνατή για την επίτευξη του στόχου των προτάσεων και την όσο το δυνατόν αποτελεσματικότερη εφαρμογή τους.

Η παρούσα πρόταση κανονισμού αποτελεί ανάπτυξη του κεκτημένου του Σένγκεν. Στοχεύει να διευκρινίσει τις ήδη υπάρχουσες υποχρεώσεις των κρατών μελών στον τομέα της σφράγισης των ταξιδιωτικών εγγράφων των υπηκόων τρίτων χωρών.

Λόγω της ίδιας της φύσης της, μόνο μια κοινοτική δράση επιτρέπει την επίτευξη του στόχου αυτού. Πράγματι, αποκλειστικά εθνικές δράσεις δεν θα μπορούσαν να παράγουν κανόνες που να εφαρμόζονται σε όλα τα κράτη μέλη.

Στο πνεύμα αυτό, το επιλεγέν μέσο είναι ένας κανονισμός, ώστε να διασφαλιστεί η εναρμονισμένη εφαρμογή των υποχρεώσεων που συνεπάγεται, μη επιτρέποντας ως προς αυτό καμία διακριτική ευχέρεια στα κράτη μέλη.

5. ΣΥΝΕΠΕΙΕΣ ΠΟΥ ΣΥΝΔΕΟΝΤΑΙ ΜΕ ΤΑ ΔΙΑΦΟΡΑ ΠΡΩΤΟΚΟΛΛΑ ΠΟΥ ΠΡΟΣΑΡΤΩΝΤΑΙ ΣΤΗ ΣΥΝΘΗΚΗ

Η νομική βάση του παρόντος κανονισμού εμπίπτει στο κεφάλαιο IV της. συνθήκης και αποτελεί ανάπτυξη του κεκτημένου του Σένγκεν. Κατά συνέπεια πρέπει να προταθεί και να εγκριθεί, τηρουμένων των πρωτοκόλλων που προσαρτώνται στη συνθήκη του Άμστερνταμ για τη θέση του Ηνωμένου Βασιλείου, της Ιρλανδίας και της Δανίας.

Συνέπειες που απορρέουν από τα διάφορα πρωτόκολλα:

Ηνωμένο Βασίλειο και Ιρλανδία

Σύμφωνα με τα άρθρα 4 και 5 του πρωτοκόλλου για την ενσωμάτωση του κεκτημένου του Σένγκεν στο πλαίσιο της Ευρωπαϊκής Ένωσης, "Η Ιρλανδία και το Ηνωμένο Βασίλειο της Μεγάλης Βρετανίας και Βορείου Ιρλανδίας που δεν δεσμεύονται από το κεκτημένο του Σένγκεν, μπορούν, ανά πάσα στιγμή, να ζητήσουν να συμμετάσχουν σε μερικές ή όλες τις διατάξεις του κεκτημένου αυτού".

Ο προταθείς κανονισμός αναπτύσσει τις διατάξεις του κεκτημένου του Σένγκεν, στις οποίες δεν συμμετέχουν το Ηνωμένο Βασίλειο και η Ιρλανδία, σύμφωνα με την απόφαση 2000/365/ΕΚ του Συμβουλίου της 29ης Μαΐου 2000 σχετικά με το αίτημα του Ηνωμένου Βασιλείου της Μεγάλης Βρετανίας και της Βορείου Ιρλανδίας να συμμετάσχει σε ορισμένες από τις διατάξεις του κεκτημένου του Σένγκεν και την απόφαση αριθ. 2002/192/ΕΚ του Συμβουλίου της 28ης Φεβρουαρίου 2002 σχετικά με το αίτημα της Ιρλανδίας να συμμετάσχει σε ορισμένες από τις διατάξεις του κεκτημένου του Σένγκεν. Συνεπώς, το Ηνωμένο Βασίλειο και η Ιρλανδία δεν συμμετέχουν στη θέσπιση του εν λόγω κανονισμού, ο οποίος δεν τις δεσμεύει και δεν τυγχάνει εφαρμογής σε αυτές.

Δανία

Δυνάμει του πρωτοκόλλου για τη θέση της Δανίας που προσαρτάται στη συνθήκη ΕΚ, η Δανία δεν συμμετέχει στη θέσπιση, από το Συμβούλιο, μέτρων που προτείνονται βάσει του τίτλου IV της συνθήκης ΕΚ, εκτός από "μέτρα περί καθορισμού των τρίτων χωρών των οποίων οι υπήκοοι πρέπει να διαθέτουν θεώρηση για να διέρχονται τα εξωτερικά σύνορα των κρατών μελών" και "μέτρα που αφορούν τη θεώρηση ενιαίου τύπου" (πρώην άρθρο 100 Γ).

Πάντως, όπως ισχύει στη συγκεκριμένη περίπτωση, όταν οι προτάσεις αυτές αναπτύσσουν το κεκτημένο του Σένγκεν και σύμφωνα με το άρθρο 5 του πρωτοκόλλου, "η Δανία αποφασίζει εντός εξαμήνου αφότου το Συμβούλιο αποφασίσει μετά από πρόταση ή πρωτοβουλία να αναπτύξει περαιτέρω το κεκτημένο του Σένγκεν δυνάμει των διατάξεων του τίτλου IV της συνθήκης περί ιδρύσεως της Ευρωπαϊκής Κοινότητας, εάν θα εφαρμόσει την απόφαση αυτή στο εθνικό της δίκαιο".

Nορβηγία και Ισλανδία

Σύμφωνα με το άρθρο 6, πρώτο εδάφιο, του πρωτοκόλλου για την ενσωμάτωση του κεκτημένου του Σένγκεν, στις 18 Μαΐου 1999 υπογράφηκε συμφωνία μεταξύ του Συμβουλίου, της Νορβηγίας και της Ισλανδίας για τη σύνδεση των εν λόγω χωρών προς τη θέση σε ισχύ, την εφαρμογή και την περαιτέρω ανάπτυξη του κεκτημένου του Σένγκεν.

Το άρθρο 1 της εν λόγω συμφωνίας ορίζει ότι η Νορβηγία και η Ισλανδία συνδέονται με τις δραστηριότητες της ΕΚ και της ΕΕ στους τομείς που καλύπτουν οι διατάξεις των παραρτημάτων Α (διατάξεις του κεκτημένου του Σένγκεν) και Β (διατάξεις των πράξεων της Ευρωπαϊκής Κοινότητας που αντικατέστησαν τις αντίστοιχες διατάξεις της σύμβασης του Σένγκεν ή θεσπίστηκαν σύμφωνα με αυτή) της συμφωνίας ως έχουν και όπως θα εξελιχθούν.

Κατ' εφαρμογή του άρθρου 2 της συμφωνίας, οι πράξεις και τα μέτρα που έχει θεσπίσει η Ευρωπαϊκή Ένωση για την τροποποίηση ή τη συμπλήρωση του κεκτημένου του Σένγκεν (παραρτήματα Α και Β) τίθενται σε ισχύ και εφαρμογή από τη Νορβηγία και την Ισλανδία.

Η παρούσα πρόταση αναπτύσσει περαιτέρω το κεκτημένο Σένγκεν, όπως καθορίζεται στο παράρτημα Α της συμφωνίας.

Πρέπει κατά συνέπεια να εξετασθεί το ζήτημα αυτό στο πλαίσιο της "μεικτής επιτροπής", όπως προβλέπεται στο άρθρο 4 της συμφωνίας, για να δοθεί η δυνατότητα στη Νορβηγία και την Ισλανδία "να εκθέσουν διεξοδικά τα προβλήματα που αντιμετωπίζουν σε σχέση με το μέτρο" και "να εκφράσουν τις απόψεις τους για οποιοδήποτε θέμα περαιτέρω ανάπτυξης των διατάξεων το οποίο τις απασχολεί καθώς και για τη θέση σε εφαρμογή των εν λόγω διατάξεων".

6. ΣΧΟΛΙΑΣΜΟΣ ΤΩΝ ΑΡΘΡΩΝ

Άρθρο 1

Το άρθρο 1 ορίζει τους στόχους του κανονισμού, ήτοι:

- θεσπίζει την υποχρέωση για τα κράτη μέλη να προβαίνουν σε συστηματική σφράγιση των ταξιδιωτικών εγγράφων των υπηκόων τρίτων χωρών κατά την είσοδο στα εξωτερικά σύνορα των κρατών μελών.

- καθορίζει τις προϋποθέσεις βάσει των οποίων η απουσία σφραγίδας εισόδου στα ταξιδιωτικά έγγραφα υπηκόων τρίτων χωρών μπορεί να αποτελεί τεκμήριο παράνομης διαμονής τους στην επικράτεια των κρατών μελών.

Άρθρο 2

Το εν λόγω άρθρο τροποποιεί τη σύμβαση εφαρμογής της συμφωνίας του Σένγκεν.

Τροποποιεί, στην πρώτη παράγραφο, το σημείο ε) της παραγράφου 2του άρθρου 6 για να περιορίσει σε εξαιρετικές και απρόβλεπτες περιστάσεις, που απαιτούν άμεσα μέτρα, τις καταστάσεις που δύνανται να αιτιολογήσουν απλοποίηση των ελέγχων. Εξάλλου, προβλέπεται ότι το ενδιαφερόμενο κράτος μέλος ενημερώνει σχετικά το Συμβούλιο και την Επιτροπή το συντομότερο δυνατό.

Προστίθεται ένα άρθρο 6 α) στη δεύτερη παράγραφο που προβλέπει την υποχρέωση συστηματικής σφράγισης των ταξιδιωτικών εγγράφων των υπηκόων τρίτων χωρών στην είσοδο, κατά τη διέλευση των εξωτερικών συνόρων.

Στην τρίτη παράγραφο προστίθεται ένα άρθρο 23 α) το οποίο, στην πρώτη του παράγραφο, προβλέπει τη δυνατότητα να δοθεί στην απουσία σφραγίδας εισόδου επί του ταξιδιωτικού εγγράφου ενός υπηκόου τρίτης χώρας η αξία του τεκμηρίου ότι το εν λόγω πρόσωπο υπερέβη την επιτρεπόμενη διάρκεια βραχείας διαμονής. Η δεύτερη παράγραφος του νέου αυτού άρθρου προβλέπει, για τον ενδιαφερόμενο, τη δυνατότητα να ανατρέψει το τεκμήριο που θεσπίστηκε στην προηγούμενη παράγραφο με την εκτίμηση αποδεικτικών στοιχείων και ενδείξεων σχετικά με την πραγματική διάρκεια της διαμονής του, εκ των οποίων ορισμένες αναφέρονται ως παραδείγματα. Ένας υπήκοος "καλή τη πίστη" μιας τρίτης χώρας θα διαθέτει κατά τον τρόπο αυτό πολλές δυνατότητες για να αποδείξει τη νομιμότητα της διάρκειας διαμονής του. Τέλος, η τελευταία παράγραφος του άρθρου 23 α) προσφέρει στις αρμόδιες εθνικές αρχές, στην περίπτωση που το τεκμήριο δεν ανατρέπεται, τη δυνατότητα να εφαρμόζουν τις διατάξεις των παραγράφων 3 έως 5 του άρθρου 23.

Άρθρο 3

Η διάταξη αυτή εισάγει τις απαραίτητες τροποποιήσεις στο κοινό εγχειρίδιο στα σημεία 1.3.5., 1.3.5.4., 2.1.1, 2.1.5., και 3.4.2.3. του μέρους II.

Στο σημείο 1.3.5. αναφέρεται ότι η απλοποίηση των ελέγχων στα χερσαία σύνορα μπορεί να γίνει λόγω εξαιρετικών και απρόβλεπτων περιστάσεων. Για παράδειγμα αυτό θα μπορούσε να ισχύει εάν ένα μεγάλο ατύχημα θέσει εκτός λειτουργίας τις λωρίδες συνήθους κυκλοφορίας ή εάν απεργίες χωρίς προειδοποίηση στον τομέα των διεθνών μεταφορών προκαλέσουν εισροή προσώπων κατά τρόπο που να καταστεί αδύνατη η διεξαγωγή ελέγχων, ακόμη και αν χρησιμοποιηθούν όλα τα διαθέσιμα μέσα σε προσωπικό και οργάνωση.

Η εισαγωγή του νέου σημείου 1.3.5.4. προβλέπει να επιτραπεί στους υπηκόους τρίτων χωρών που το ζητούν ρητά, η σφράγιση του ταξιδιωτικού τους εγγράφου ακόμη και σε περιπτώσεις απλοποίησης στους ελέγχους.

Οι τροποποιήσεις που επήλθαν στο σημείο 2.1.1. διευκρινίζουν την αρχή της συστηματικής επίθεσης σφραγίδων κατά την είσοδο και τις περιπτώσεις (πολίτες της Ευρωπαϊκής Ένωσης και άλλα πρόσωπα που ασκούν το δικαίωμά τους ελεύθερης κυκλοφορίας) όπου η επίθεση αυτή δεν γίνεται.

Το σημείο 2.1.5. αποτελεί αντικείμενο τροποποίησης της δεύτερης περίπτωσης, ώστε να καταργηθεί η μνεία στους υπηκόους της Ελβετίας και μιας προσθήκης στην πέμπτη περίπτωση που στοχεύει να απαλλάξει από την υποχρέωση σφράγισης όσους εμπίπτουν στο καθεστώς της τοπικής διασυνοριακής κυκλοφορίας.

Η τρίτη παράγραφος που προστίθεται στο σημείο 3.4.2.3. επεκτείνει την υποχρέωση για τις αρχές ελέγχου που είναι κατά τόπον αρμόδιες να σφραγίζουν τα ταξιδιωτικά έγγραφα των υπηκόων τρίτων χωρών που το ζητούν, επίσης στα εξωτερικά θαλάσσια σύνορα.

Άρθρο 4

Το εν λόγω άρθρο λαμβάνει υπόψη την αναγκαιότητα διασφάλισης ορθής και κατάλληλης ενημέρωσης των προσώπων που εμπίπτουν στον παρόντα κανονισμό ενόψει της δίκαιης εφαρμογής των μέτρων τα οποία προβλέπει.

Άρθρο 5

Οι παράγραφοι 1 και 3 αντιστοιχούν σε τελικές τυποποιημένες διατάξεις.

Η παράγραφος 2 προβλέπει ότι ο κανονισμός θα αρχίσει να ισχύει την 1η Μαΐου 2004, ημερομηνία που προβλέπεται για την προσχώρηση των νέων κρατών μελών.

2003/0258 (CNS)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με τη θέσπιση υποχρέωσης για τις αρμόδιες αρχές των κρατών μελών να προβαίνουν σε συστηματική σφράγιση των ταξιδιωτικών εγγράφων των υπηκόων τρίτων χωρών κατά τη διέλευση των εξωτερικών συνόρων των κρατών μελών και την τροποποίηση για το σκοπό αυτό της σύμβασης εφαρμογής της συμφωνίας του Σένγκεν και του κοινού εγχειριδίου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 63, σημείο 2α),

την πρόταση της Επιτροπής [1],

[1] ΕΕ C της , σ. .

τη γνώμη του Ευρωπαϊκού Κοινοβουλίου [2],

[2] ΕΕ C της , σ. .

εκτιμώντας τα ακόλουθα:

(1) Το Ευρωπαϊκό Συμβούλιο που διεξάχθηκε στη Σεβίλλη στις 21 και 22 Ιουνίου 2002 απηύθυνε έκκληση για μια ενίσχυση της συνεργασίας σχετικά με την καταπολέμηση της παράνομης μετανάστευσης και κάλεσε την Επιτροπή και τα κράτη μέλη να λάβουν μέτρα επιχειρησιακού χαρακτήρα ώστε να διασφαλισθεί ένα αντίστοιχο επίπεδο ελέγχου και εποπτείας στα εξωτερικά σύνορα.

(2) Οι διατάξεις της σύμβασης εφαρμογής της συμφωνίας του Σένγκεν της 14ης Ιουνίου 1985 [3] και του κοινού εγχειριδίου [4] στον τομέα της διέλευσης των εξωτερικών συνόρων δεν έχουν σαφήνεια και ακρίβεια όσον αφορά την υποχρέωση επίθεσης σφραγίδων στα ταξιδιωτικά έγγραφα των υπηκόων τρίτων χωρών κατά τη διέλευση των εξωτερικών συνόρων. Λόγω του γεγονότος αυτού, απορρέουν ποικίλες πρακτικές στα κράτη μέλη και καθιστούν δυσχερή τον έλεγχο της τήρησης της διάρκειας βραχείας διαμονής των εν λόγω υπηκόων τρίτων χωρών στο έδαφος των κρατών μελών, ήτοι κατ' ανώτατο όριο τρεις μήνες εντός περιόδου έξι μηνών.

[3] ΕΕ L 239 της 22.9.2000, σ. 19. Σύμβαση που τροποποιήθηκε τελευταία με την απόφαση 2003/170/JAI (ΕΕ L 67 της 12.3.2003, σ.27)

[4] ΕΕ C 313 της 16.12.2002,σp.97.

(3) Το Συμβούλιο "Δικαιοσύνη και Εσωτερικές Υποθέσεις" της 27ης και 28ης Φεβρουαρίου 2003 ενέκρινε την πρόθεση της Επιτροπής που στόχευε να διασαφηνίσει τους υπάρχοντες κανόνες στον τομέα αυτό και ιδίως να καθορίσει, μέσω κοινοτικού κανονισμού, την υποχρέωση των κρατών μελών να προβαίνουν σε συστηματική σφράγιση των ταξιδιωτικών εγγράφων των υπηκόων τρίτων χωρών κατά τη διέλευση των εξωτερικών συνόρων. Κατά συνέπεια, κλήθηκε η Επιτροπή να αναλάβει τις κατάλληλες πρωτοβουλίες και να προβλέψει επίσης τις συνέπειες απουσίας σφραγίδας εισόδου στα έγγραφα αυτά.

(4) Τα συμπεράσματα του Συμβουλίου "Δικαιοσύνη και Εσωτερικές Υποθέσεις" της 8ης Μαΐου 2003 σχετικά με την εγκατάσταση χωριστών διαδρόμων με κατάλληλη σήμανση, στα εξωτερικά σύνορα, σε συνάρτηση με την εθνικότητα των ταξιδιωτών, καθώς και η υποβολή μιας πρότασης σχετικά με την πρόβλεψη ειδικών κανόνων στον τομέα της τοπικής διασυνοριακής κυκλοφορίας θα επιφέρουν βελτιώσεις στη διαχείριση των εξωτερικών συνόρων από τις αρμόδιες υπηρεσίες, πράγμα που θα επιτρέψει να υπερβληθούν ευκολότερα οι ενδεχόμενες πρακτικές δυσχέρειες που απορρέουν από την υποχρέωση συστηματικής σφράγισης των ταξιδιωτικών εγγράφων των υπηκόων τρίτων χωρών. Τα μέτρα αυτά θα συμβάλουν επίσης στο να καταστεί εντελώς εξαιρετική η λήψη ενδεχόμενων μέτρων απλοποίησης για τους ελέγχους των προσώπων στα εξωτερικά σύνορα.

(5) Η υποχρέωση των κρατών μελών να προβαίνουν σε συστηματική σφράγιση των ταξιδιωτικών εγγράφων των υπηκόων τρίτων χωρών κατά την είσοδο στο έδαφος των κρατών μελών και ο περιορισμός των περιστάσεων στο πλαίσιο των οποίων θα μπορούν να εγκριθούν μέτρα απλοποίησης για τους ελέγχους των προσώπων στα εξωτερικά σύνορα, προσφέρουν τη δυνατότητα να προσδοθεί στην απουσία σφραγίδας επί των εν λόγω ταξιδιωτικών εγγράφων η αξία τεκμηρίου ότι ο κάτοχός τους είναι σε παράνομη κατάσταση σε σχέση με τη διάρκεια βραχείας διαμονής. Αντίθετα, το τεκμήριο αυτό μπορεί να ανατραπεί με οποιοδήποτε αποδεικτικό μέσο δύναται να αποδείξει τη νομιμότητα της διάρκειας διαμονής.

(6) Πρέπει να ελέγχεται η ενιαία εφαρμογή εκ μέρους των κρατών μελών της υποχρέωσης σφράγισης των ταξιδιωτικών εγγράφων των υπηκόων τρίτων χωρών. Για το σκοπό αυτό είναι απαραίτητο να καθοριστεί μια ημερομηνία από την οποία όλα τα κράτη μέλη θα εφαρμόζουν αυτή την υποχρέωση με συστηματικό τρόπο.

(7) Κατά συνέπεια, η σύμβαση εφαρμογής της συμφωνίας του Σένγκεν και το κοινό εγχειρίδιο πρέπει να τροποποιηθούν.

(8) Σύμφωνα με τα άρθρα 1 και 2 του πρωτοκόλλου για τη θέση της Δανίας που προσαρτάται στη συνθήκη για την Ευρωπαϊκή Ένωση και τη συνθήκη για την ίδρυση της Ευρωπαϊκής Κοινότητας, η Δανία δεν συμμετέχει στην έκδοση του παρόντος κανονισμού και δεν δεσμεύεται από αυτόν ούτε υπόκειται στην εφαρμογή του. Δεδομένου ότι ο παρών κανονισμός στοχεύει στην ανάπτυξη του κεκτημένου του Σένγκεν κατ'εφαρμογή των διατάξεων του τίτλου IV του τρίτου μέρους της συνθήκης για την ίδρυση της Ευρωπαϊκής Κοινότητας, η Δανία, σύμφωνα με το άρθρο 5 του εν λόγω πρωτοκόλλου, αποφασίζει, εντός προθεσμίας έξι μηνών αφότου το Συμβούλιο θα έχει εκδώσει τον παρόντα κανονισμό, εάν θα τον μεταφέρει στο εθνικό της δίκαιο.

(9) Όσον αφορά την Ισλανδία και τη Νορβηγία, ο παρών κανονισμός αποτελεί ανάπτυξη των διατάξεων του κεκτημένου του Σένγκεν που προβλέπεται στη συμφωνία που συνάφθηκε μεταξύ του Συμβουλίου της Ευρωπαϊκής Ένωσης και της Δημοκρατίας της Ισλανδίας και του Βασιλείου της Νορβηγίας σχετικά με τη συμμετοχή των εν λόγω κρατών στη θέση σε ισχύ, εφαρμογή και ανάπτυξη του κεκτημένου του Σένγκεν [5], που εμπίπτει στον τομέα που προβλέπεται στο άρθρο 1, σημείο Β της απόφασης 1999/437/ΕΚ του Συμβουλίου της 17ης Μαΐου 1999 σχετικά με ορισμένες λεπτομέρειες εφαρμογής της εν λόγω συμφωνίας [6].

[5] ΕΕ L 176 της 10.7.1999, σ. 36.

[6] ΕΕ L 176 της 10.7.1999, σ. 31.

(10) Ο παρών κανονισμός αποτελεί ανάπτυξη των διατάξεων του κεκτημένου του Σένγκεν στην οποία δεν συμμετέχει το Ηνωμένο Βασίλειο, σύμφωνα με την απόφαση 2000/365/ΕΚ του Συμβουλίου της 29ης Μαΐου 2000 σχετικά με το αίτημα του Ηνωμένου Βασιλείου της Μεγάλης Βρετανίας και της Βόρειας Ιρλανδίας να συμμετέχουν σε ορισμένες από τις διατάξεις του κεκτημένου του Σένγκεν [7]. Κατά συνέπεια, το Ηνωμένο Βασίλειο δεν συμμετέχει στην έκδοσή του και δεν δεσμεύεται από αυτόν ούτε υπόκειται στην εφαρμογή του.

[7] ΕΕ L 131 της 1.6.2000, σ. 43.

(11) Ο παρών κανονισμός αποτελεί ανάπτυξη του κεκτημένου του Σένγκεν στην οποία η Ιρλανδία δεν συμμετέχει, σύμφωνα με την απόφαση 2002/192/ΕΚ του Συμβουλίου της 28ης Φεβρουαρίου 2002 σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν [8]. Κατά συνέπεια, η Ιρλανδία δεν συμμετέχει στην έγκριση του παρόντος κανονισμού και δεν δεσμεύεται από αυτόν ούτε υπόκειται στην εφαρμογή του.

[8] ΕΕ L 64 της 7.3.2002, σ. 20.

(12) Ο παρών κανονισμός αποτελεί πράξη που θεμελιώνεται στο κεκτημένο του Σένγκεν ή αναφέρεται σε αυτό κατά την έννοια του άρθρου 3, παράγραφος 1, της πράξης προσχώρησης.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στόχος του παρόντος κανονισμού είναι :

- να θεσπίσει την υποχρέωση για τις αρμόδιες αρχές των κρατών μελών της συστηματικής σφράγισης των ταξιδιωτικών εγγράφων των υπηκόων τρίτων χωρών κατά τη διέλευση των εξωτερικών συνόρων των κρατών μελών.

- να καθορίσει τους όρους σύμφωνα με τους οποίους η απουσία σφραγίδας εισόδου στα ταξιδιωτικά έγγραφα των υπηκόων τρίτων χωρών να μπορεί να συστήσει τεκμήριο υπέρβασης της εγκεκριμένης διάρκειας βραχείας διαμονής των εν λόγω υπηκόων τρίτων χωρών στην επικράτεια των κρατών μελών.

Άρθρο 2

Η σύμβαση εφαρμογής της συμφωνίας του Σένγκεν τροποποιείται ως εξής:

1) Στο άρθρο 6, παράγραφο 2, το σημείο ε) αντικαθίσταται από το ακόλουθο κείμενο:

"Εάν τέτοιου είδους έλεγχοι δεν μπορούν να πραγματοποιηθούν λόγω εξαιρετικών και απρόβλεπτων συνθηκών που απαιτούν άμεσα μέτρα, θα πρέπει να καθοριστούν προτεραιότητες. Ως προς αυτό, ο έλεγχος της κυκλοφορίας κατά την είσοδο έχει, κατ' αρχήν, προτεραιότητα έναντι του ελέγχου κατά την έξοδο. Το ενδιαφερόμενο κράτος μέλος ενημερώνει σχετικά το Συμβούλιο και την Επιτροπή το συντομότερο δυνατό".

2) Παρεμβάλλεται το ακόλουθο άρθρο 6 α):

"Άρθρο 6 α)

Τα ταξιδιωτικά έγγραφα των υπηκόων τρίτων χωρών τα οποία προβλέπονται στο άρθρο 6, παράγραφος 2, σημείο α) σφραγίζονται συστηματικά κατά την είσοδο".

3) Παρεμβάλλεται το ακόλουθο άρθρο 23 α):

"Άρθρο 23 α)

1. Εάν το ταξιδιωτικό έγγραφο ενός υπηκόου τρίτου κράτους δεν φέρει σφραγίδα εισόδου, οι αρμόδιες εθνικές αρχές μπορούν να εικάσουν ότι δεν πληροί τον όρο σχετικά με τη διάρκεια βραχείας διαμονής.

2. Το τεκμήριο αυτό μπορεί να ανατραπεί από τον υπήκοο μιας τρίτης χώρας, αποδεικνύοντας με οποιοδήποτε μέσο ότι πληροί τον όρο της διάρκειας βραχείας διαμονής. Για το σκοπό αυτό μπορεί ιδίως να χρησιμοποιήσει ενδείξεις, όπως εισιτήρια μεταφοράς, δικαιολογητικά της παρουσίας του στο εξωτερικό ή δηλώσεις σύμφωνα με τα άρθρα 22 και 45.

3. Στην περίπτωση που το τεκμήριο που προβλέπεται στην παράγραφο 1 δεν ανατρέπεται, οι αρμόδιες αρχές μπορούν να εφαρμόσουν τις διατάξεις που προβλέπονται στο άρθρο 23, παράγραφοι 3, 4 και 5."

Άρθρο 3

Το μέρος ΙΙ του κοινού εγχειριδίου τροποποιείται ως εξής :

1) Το σημείο 1.3.5. αντικαθίσταται από το ακόλουθο κείμενο:

"Οι έλεγχοι στα χερσαία σύνορα μπορούν να απλουστευθούν λόγω εξαιρετικών και απρόβλεπτων περιστάσεων. Οι περιστάσεις αυτές υφίστανται όταν απρόβλεπτα γεγονότα προκαλούν ένταση της κυκλοφοριακής κίνησης, κατά τρόπο ώστε να καθίστανται υπερβολικά τα χρονικά διαστήματα αναμονής μέχρι τα σημεία ελέγχου, ακόμη και αν όλα τα μέσα σε προσωπικό και τα μέτρα προσαρμογής της οργάνωσης έχουν εξαντληθεί".

2) Προστίθεται το ακόλουθο σημείο 1.3.5.4. :

"Ακόμη και στην περίπτωση απλοποίησης των ελέγχων, οι κατά τόπον υπεύθυνοι υπάλληλοι για τους συνοριακούς ελέγχους οφείλουν να σφραγίζουν τα ταξιδιωτικά έγγραφα των υπηκόων τρίτων χωρών οι οποίοι το ζητούν".

3) Το σημείο 2.1.1. τροποποιείται ως εξής :

α) Η εισαγωγική φράση του πρώτου εδαφίου αντικαθίσταται από το ακόλουθο κείμενο:

"Κατά την είσοδο στην επικράτεια ενός κράτους μέλους επιτίθεται συστηματικά σφραγίδα:"

β) Το δεύτερο εδάφιο αντικαθίσταται από το ακόλουθο κείμενο:

"Δεν επιτίθεται σφραγίδα εισόδου στα ταξιδιωτικά έγγραφα των πολιτών της Ευρωπαϊκής Ένωσης, των υπηκόων των χωρών του Ευρωπαϊκού Οικονομικού Χώρου, των υπηκόων της Ελβετικής Συνομοσπονδίας και των υπηκόων τρίτων χωρών, μελών της οικογενείας πολιτών των Ένωσης που ασκούν το δικαίωμά τους ελεύθερης κυκλοφορίας."

4) Το σημείο 2.1.5. τροποποιείται ως εξής:

α) Η δεύτερη περίπτωση αντικαθίσταται από το ακόλουθο κείμενο:

"- στα έγγραφα που επιτρέπουν τη διέλευση των συνόρων από τους υπηκόους της Ανδόρας, της Μάλτας, του Μονακό και του Αγίου Μαρίνου ."

β) Προστίθεται η ακόλουθη πέμπτη περίπτωση:

"- στην περίπτωση προσώπων που εμπίπτουν στο καθεστώς τοπικής διασυνοριακής κυκλοφορίας"

5) Σο σημείο 3.4.2.3, προστίθεται μια νέα παράγραφος με το ακόλουθο κείμενο:

"Ακόμη και στην περίπτωση απλοποίησης των ελέγχων, οι αρμόδιοι υπάλληλοι οφείλουν να τηρούν τη διαδικασία του σημείου 1.3.5.4."

Άρθρο 4

Τα κράτη μέλη λαμβάνουν όλα τα κατάλληλα μέτρα για την ενημέρωση των υπηκόων τρίτων χωρών σχετικά με την εφαρμογή του παρόντος κανονισμού.

Άρθρο 5

Ο παρών κανονισμός αρχίζει να ισχύει την ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης.

Έχει έναρξη ισχύος την 1η Μαΐου 2004.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος σύμφωνα με τη συνθήκη για την ίδρυση της Ευρωπαϊκής Κοινότητας.

Βρυξέλλες

Για το Συμβούλιο

Ο πρόεδρος